SET ปิดบวก 18 จุด ตาม “ดาวน์ฟิวเจอส์” หลังศาลรบ.กลางสหรัฐฯระงับคำสั่งห้ามโหลด TikTok
SET ปิดบวก 18 จุด ตาม "ดาวน์ฟิวเจอส์" หลังศาลรบ.กลางสหรัฐฯระงับคำสั่งห้ามโหลด TikTok โดยดัชนีปิดตลาดวันนี้ ที่ระดับ 1,263.02 จุด บวก 18.08 จุด หรือ 1.45% มูลค่าการซื้อขาย 4.13 หมื่นล้านบาท
28 ก.ย. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,263.02 จุด บวก 18.08 จุด หรือ 1.45% มูลค่าการซื้อขาย 4.13 หมื่นล้านบาท ขณะที่ดัชนีดาวโจนส์ล่วงหน้า ณ เวลา 17.42 น. (ตามเวลาประเทศไทย) อยู่ที่ระดับ 27,399.00 จุด บวก 357 จุด หรือ 1.32%
10 หุ้นดันดัชนีวันนี้

ด้าน นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี เปิดเผยว่า ตลาดหุ้นไทยวันนี้รีบาวด์ตามตลาดต่างประเทศ โดยตลาดหุ้นในภูมิภาคเอเชียต่างเคลื่อนไหวในแดนบวกเป็นส่วนใหญ่ เช่นเดียวกับตลาดในยุโรปที่เทรดบ่ายนี้บวกได้ราว 2% เหมือนกันดาวโจนส์ฟิวเจอร์สที่บวกได้เช่นกัน หลังจากที่มีพัฒนาการวัคซีนต้านไวรัสโควิด-19 เรื่อย ๆ ซึ่งขณะนี้ก็มี 8 ตัวที่อยู่ในขั้นการทดลองเฟส 3 อีกทั้งยังได้แรงหนุนจากข่าวศาลของรัฐบาลกลางสหรัฐได้ระงับคำสั่งของคณะทำงานของประธานาธิบดีโดนัลด์ ทรัมป์ ในการห้ามดาวโหลดแอปพลิเคชันติ๊กต็อก (TikTok) จากแอปสโตร์ของบริษัทแอปเปิลและกูเกิล
ทั้งนี้ ตลาดบ้านเราได้รับ Sentiment จากปัจจัยการเมืองในประเทศที่ดูแล้วมีหนทางที่จะคลี่คลายได้ ทำให้มีแรงซื้อหุ้นขนาดใหญ่เข้ามา โดยเฉพาะหุ้นที่ปรับตัวลงแรงก่อนหน้านี้ อย่างหุ้นในกลุ่มแบงก์ก็ปรับตัวขึ้นมาได้ดีในวันนี้ อีกทั้งในช่วงบ่ายทางรัฐบาลก็ออกมาระบุว่าจะให้การสนับสนุนการท่องเที่ยวเพิ่มอีก ส่งผลให้มีแรงซื้อหุ้นในกลุ่มโรงแรม และหุ้นท่องเที่ยว อีกทั้งตลาดฯยังได้แรงหนุนจากการทำ Window Dressing ก่อนปิดงบฯไตรมาส 3/63 ด้วย
สำหรับแนวโน้มการลงทุนในวันพรุ่งนี้ (29 ก.ย.) นายชัยยศ กล่าวว่า ตลาดฯคงจะยังรีบาวด์ได้ แต่ Upside ก็ลดลง โดยพรุ่งนี้ให้ระวังช่วงท้ายตลาดอาจผันผวนได้ เนื่องจากตลาด TFEX จะมีการปิดสัญญาณซีรี่ย์ U เพราะหมดอายุ และยังต้องติดตามการกลับมาใช้เกณฑ์ปกติของ Short Sell และซิลลิ่ง-ฟลอร์ ในวันที่ 1 ต.ค.นี้ด้วย
พร้อมให้แนวรับ 1,250-1,255 จุด ส่วนแนวต้าน 1,275 จุด ซึ่งเป็นแนวสำคัญเพราะเป็น Low เดิมที่หลุดลงมา
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
STGT   มูลค่าการซื้อขาย  2,462.76 ล้านบาท  ปิดที่   79.25 บาท เพิ่มขึ้น  3.50 บาท
PTT    มูลค่าการซื้อขาย  1,433.06 ล้านบาท  ปิดที่   33.50 บาท เพิ่มขึ้น  1.00 บาท
KBANK  มูลค่าการซื้อขาย  1,218.01 ล้านบาท  ปิดที่   79.50 บาท เพิ่มขึ้น  3.50 บาท
AOT    มูลค่าการซื้อขาย  1,199.43 ล้านบาท  ปิดที่   58.75 บาท เพิ่มขึ้น  1.25 บาท
AVANC  มูลค่าการซื้อขาย  1,076.23 ล้านบาท  ปิดที่  174.50 บาท เพิ่มขึ้น  4.50 บาท
 
ตลาดหุ้นเอเชีย
